《石翁姥》
宋代·刘宰

采石江头风昼息，掀天雪浪平如席。
沿崖小泊客心宽，攀萝曾看望夫石。
天涯望断人不归，露寒犹想泪沾衣。
争似石翁携石姥，年年对峙夹罔道。
人归人去我何心，雨沐风餐人自老。
比翼鸟，连理枝。
年多物化徒尔为，长生殿里知不知。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。